b"\n_START_ARTICLE_\nDistricte d'Harburg (Baixa Sax\xc3\xb2nia)\n_START_SECTION_\nGeografia\n_START_PARAGRAPH_\nLimita a l'oest amb els districtes de Rotenburg i Stade, al nord amb el bezirks de Bergedorf i Harburg de la ciutat-estat d'Hamburg i eldistricte de Herzogtum Lauenburg a Slesvig-Holstein, a l'est amb el districte de L\xc3\xbcneburg i al sud amb el districte d'Heidekreis. La part meridional es troba a la reserva natural de la landa de la L\xc3\xbcneburger Heide on es troba al serrat Harburger Berge el mont H\xc3\xbclsenberg (155 msnm), el punt m\xc3\xa9s elevat del districte._NEWLINE_Els cursos d'aigua m\xc3\xa9s importants s\xc3\xb3n l'Elba, el Seeve, el Luhe, l'Ilmenau i el canal de l'Ilmenau.\n_START_SECTION_\nHist\xc3\xb2ria\n_START_PARAGRAPH_\nDurant l'antic r\xc3\xa8gim, el territori pertanyia al ducat de Braunschweig-L\xc3\xbcneburg que el 1815 va esdevenir el regne de Hannover. El 1866 Pr\xc3\xbassia va annexionar el regne que va esdevenir una prov\xc3\xadncia dins de l'imperi prussi\xc3\xa0. L'administraci\xc3\xb3 prussiana va crear dues districtes: Harburg i Winsen, i dues ciutats sense districte: Harburg i Wilhelmsburg. El 1932 els dos districtes van fusionar i el 1937, despr\xc3\xa9s de la llei de l'\xc3\xa0rea metropolitana d'Hamburg el districte va perdre la seva capital i els barris a l'entorn. Despr\xc3\xa9s de la segona guerra mundial, la seu administrativa va passar a Winsen, per\xc3\xb2 el districte va mantenir el seu nom. Els estats Hamburg i Baixa Sax\xc3\xb2nia tenen doncs ambd\xc3\xb3s un districte amb el mateix nom."